Lapsen nielemisfunktiotutkimus varjoaineella

|  |  |
| --- | --- |
| Kuvaus: | Lapsen nielemisen toimintatutkimus, seurataan röntgenkuvilla nielun toimintaa nielemisen aikana |

**TUTKIMUKSEEN VALMISTAUTUMINEN**

Lapsen on oltava syömättä ja juomatta 3 tuntia ennen tutkimusta. Vauvan on oltava yksi syöttöväli syömättä ja juomatta.

Varatkaa mukaan lapselle mieluinen oma muki/ tuttipullo ja tuttua ja mieluista hedelmä- tai vihannessosetta (esim. Piltti). Jos lapsi juo vain jotain tiettyä mehua tai syö tiettyä leipää, ottakaa myös sitä mukaan.

Varatkaa lapselle mukaan puhdas paita/pusero.

**TUTKIMUKSEN KULKU**

Puheterapeutti on tutkimuksessa mukana. Puheterapeutti ja lastenröntgenlääkäri haastattelevat ensin, mitä ongelmia syömisessä/nielemisessä on, ja mitä lapselle saa syöttää. Vanhempi saa olla tutkimuksessa mukana.

Tutkimuksen aikana lapsi istuu tuolilla tai vanhemman/hoitajan sylissä. Ruokaan ja juomaan sekoitetaan röntgenissä nestemäistä tai jauhemaista (kirkasta tai valkoista) varjoainetta, joka näkyy röntgenkuvissa. Lapselle juotetaan varjoainemehuseosta (Pillimehua) ja syötäväksi sosetta tai leivän paloja (paahtoleipää), joihin on sekoitettu varjoainetta. Tuttipulloa käyttäville lapsille juoma annetaan lapsen oman tuttipullon tai röntgenin tutin kautta.

Nielemisen aikana varjoainepitoisen ruoan/juoman kulkua kuvataan röntgenläpivalaisukuvilla.

Tutkimus kestää noin 30 min.

Tutkimus on kivuton.

**MUUTA HUOMIOITAVAA**

Lapsen mukana voi olla 1-2 saattajaa, joita voidaan pyytää avustamaan kuvauksen aikana. Avustavan henkilön tulee olla 18 vuotta täyttänyt, eikä hän saa olla raskaana.

Lisätietoa säteilystä, röntgensäteilyn vaikutuksista sekä eri tutkimusten säteilyaltistuksesta saa internetistä

[www.tutkimukseen.fi](http://www.tutkimukseen.fi)

[www.stuk.fi](http://www.stuk.fi/)

**TUTKIMUKSEN JÄLKIHOITO**

Lapsi pääsee pesulle ja pukeutumaan. Tutkimuksen jälkeen uloste saattaa olla tavallista vaaleampaa, mikä johtuu varjoaineesta ja on vaaraton, ohimenevä ilmiö. Suoliston huuhtoutumiseksi kannattaa juoda runsaasti.

**YHTEYSTIEDOT**

Jos Teillä on kysyttävää tutkimuksesta, ottakaa yhteys Röntgen 1, toimisto, puh 017- 173375 arkisin klo 8.00-14.30.